KOMISIJOS SPRENDIMAS
2007 m. lapkričio 13 d.
kuriuo, remiantis Tarybos direktyva 92/43/EEB, patvirtinamas Panonijos biogeografinio regiono Bendrijos svarbos teritorijų sąrašas
(Pranešta dokumentu Nr. C(2007) 5404)
(2008/26/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. gegužės 21 d. Tarybos direktyvą 92/43/EEB dėl natūralių buveinių ir laukinės faunos bei floros apsaugos (1), ypač į jos 4 straipsnio 2 dalies trečią pastraipą,
kadangi:
(1)
Direktyvos 92/43/EEB 1 straipsnio c punkto iii papunktyje nurodytą Panonijos biogeografinį regioną sudaro dalis Čekijos, Slovakijos bei Rumunijos teritorijos ir Vengrijos teritorija, kaip nustatyta biogeografiniame žemėlapyje, kurį 2005 m. balandžio 20 d. patvirtino direktyvos 20 straipsniu įsteigtas komitetas (toliau - Buveinių komitetas).
(2)
Šis sprendimas netaikomas Rumunijos, kuri į Europos Sąjungą įstojo 2007 m., teritorijai. Savo pasiūlymus dėl teritorijų Rumunija Komisijai ėmė teikti įstojusi į Europos Sąjungą. Rumunijos pateiktų duomenų kol kas nebuvo įmanoma įtraukti į dabartinį pirminį Direktyvoje 92/43/EEB apibrėžtų Bendrijos svarbos teritorijų sąrašą.
(3)
Būtina tęsti 1995 m. pradėtą procesą ir siekti realios pažangos steigiant „Natura 2000“ tinklą, kuris yra vienas svarbiausių Bendrijos biologinės įvairovės apsaugos aspektų.
(4)
Remdamosi Direktyvos 92/43/EEB 4 straipsnio 1 dalimi, Čekija, Vengrija ir Slovakija nuo 2004 m. gegužės mėn. iki 2006 m. rugsėjo mėn. Komisijai perdavė Bendrijos svarbos teritorijų Panonijos biogeografiniame regione sąrašus, kaip apibrėžta Direktyvos 92/43/EEB 1 straipsnyje.
(5)
Su siūlomų teritorijų sąrašais pateikta nustatytos formos informacija apie kiekvieną teritoriją, parengta pagal 1996 m. gruodžio 18 d. Komisijos sprendimą 97/266/EB dėl informacijos apie siūlomas Natura 2000 teritorijas formos (2).
(6)
Šią informaciją sudaro valstybės narės perduotas naujausias galutinis teritorijos žemėlapis, teritorijos pavadinimas, vieta bei dydis ir duomenys, surinkti taikant Direktyvos 92/43/EEB III priede nurodytus kriterijus.
(7)
Remiantis sąrašo projektu, kurį Komisija parengė suderinusi su kiekviena suinteresuotąja valstybe nare ir kuriame taip pat nurodytos teritorijos, kuriose esama prioritetinių tipų natūralių buveinių arba prioritetinių rūšių, reikėtų patvirtinti Bendrijos svarbos teritorijomis laikytinų teritorijų sąrašą.
(8)
Vykdant stebėjimus pagal Direktyvos 92/43/EEB 11 straipsnį, gaunama vis daugiau žinių apie natūralių tipų buveinių bei rūšių egzistavimą ir pasiskirstymą. Todėl Bendrijos lygmeniu teritorijos įvertintos ir atrinktos vadovaujantis išsamiausiais šiuo metu turimais duomenimis.
(9)
Tačiau suinteresuotosios valstybės narės nepasiūlė pakankamai teritorijų, atitinkančių su tam tikrų tipų buveinėmis ir rūšimis siejamus Direktyvos 92/43/EEB reikalavimus. Todėl negalima teigti, kad šių tipų ir rūšių tinklas suformuotas. Tačiau atsižvelgiant į tai, kad vėluoja informacija ir kad vėluojama pasiekti susitarimą su valstybėmis narėmis, būtina patvirtinti pradinį teritorijų sąrašą, kuris turės būti peržiūrėtas pagal Direktyvos 92/43/EEB 4 straipsnį.
(10)
Atsižvelgiant į tai, kad žinios apie kai kurių Direktyvos 92/43/EEB I priede nurodytų tipų buveinių arba II priede nurodytų rūšių egzistavimą bei pasiskirstymą tebėra neišsamios, nederėtų daryti išvadų, ar jų tinklas jau suformuotas. Jei reikia, pradinis sąrašas turėtų būti peržiūrėtas pagal Direktyvos 92/43/EEB 4 straipsnio nuostatas.
(11)
Šiame sprendime numatytos priemonės atitinka Buveinių komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvos 92/43/EEB 4 straipsnio 2 dalies trečiojoje pastraipoje numatytas pirminis Bendrijos svarbos teritorijų Panonijos biogeografiniame regione sąrašas pateikiamas šio sprendimo priede.
2 straipsnis
Šis sprendimas skirtas valstybėms narėms.
Priimta Briuselyje 2007 m. lapkričio 13 d.